b"\n_START_ARTICLE_\nDinastija \xc4\x8c'in\n_START_SECTION_\nUstanovitev dr\xc5\xbeave\n_START_PARAGRAPH_\nPo odstranitvi poslednjega vladarja hi\xc5\xa1e \xc4\x8cou, leta 249 pr. n. \xc5\xa1t., je knez Jing D\xc5\xbeeng privzel naziv \xc5\xa0ih-huang-ti - Prvi vzvi\xc5\xa1eni cesar. S prevzemom oblasti se je ureditev dr\xc5\xbeave za\xc4\x8dela odmikati od dotedanjega fevdalnega na\xc4\x8dina miselnosti, prvi\xc4\x8d pa se pojavi in razvije pojem nacionalne dr\xc5\xbeave._NEWLINE_Prvi vzvi\xc5\xa1eni cesar je centralisti\xc4\x8dno uredil dr\xc5\xbeavno upravo, vojsko in zakone, hkrati pa za\xc4\x8del z gradnjo enotno \xc5\xa1irokih cest in uvedel enotne mere in ute\xc5\xbei. Hkrati s tem je ukinil carine in izbolj\xc5\xa1al vodne poti, s \xc4\x8dimer je pomagal trgovcem, ki so postali nosilci dr\xc5\xbeavne blaginje. Podobne reforme je uvedel na finan\xc4\x8dnem podro\xc4\x8dju s poenotenjem denarja. V novi dr\xc5\xbeavi sta bili v obtoku samo dve vrsti kovancev, zlatnik in bakreni kovanec._NEWLINE_Tudi pisava je postala enotna. Namesto dotedanjih, po religijah razli\xc4\x8dnih starej\xc5\xa1ih pisav je nastala nova pisava, ki so jo poimenovali\xc2\xa0\xc2\xbbpisava majhnega pe\xc4\x8data\xc2\xab._NEWLINE_Na novo ustanovljena dr\xc5\xbeava je bila razdeljena na 36 upravnih podro\xc4\x8dij, ta pa so se naprej delila na okro\xc5\xbeja. Dr\xc5\xbeava je bila urejena centralisti\xc4\x8dno, njen upravni center pa je bil v cesarski rezidenci v Hsien-jangu.\n_START_SECTION_\nVojska\n_START_PARAGRAPH_\nVoja\xc5\xa1ka obveznost v dr\xc5\xbeavi je bila za mo\xc5\xa1ke med 23. in 56. letom starosti, dol\xc5\xbenost slu\xc5\xbeenja voja\xc5\xa1kega roka pa je bila eno leto slu\xc5\xbeenja pod oro\xc5\xbejem in eno leto \xc4\x8duvanja dr\xc5\xbeavnih meja."